Vlugte na Mauritius, Frankryk opgeskort(Argieffoto: Unsplash) Die Suid-Afrikaanse Lugdiens (SAL) het Saterdag amptelik aangekondig dat hy Maandag alle vlugte na Mauritius gaan opskort. Air France het reeds sy vlugte na Frankryk vir die naweek opgeskort. SAL het in ’n verklaring gesê sy laaste vlug na Mauritius sal Sondag vertrek en daarna sal vlugte opgeskort word. Dié besluit kom na aanleiding van die reisverbod wat deur die regering in Mauritius ingestel is op alle kommersiële vlugte na en van Suid-Afrika vanaf Maandag 29 November tot en met Vrydag 31 Desember. Paniek het uitgebreek nadat ’n nuwe Covid-19-variant, genaamd Omikron, Donderdag in Suid-Afrika bevestig is. Talle lande het ’n dag later hul grense vir Suid-Afrikaanse reisigers gesluit. Volgens SAL sal al sy ander vlugte soos normaal voortgaan. “Ons sal voortgaan om die situasie noukeurig te monitor en altyd die gesondheid en veiligheid van ons passasiers eerste te stel,” het die lugredery in ’n verklaring gesê. Air France het sy vlugte van Johannesburg en Kaapstad na Parys, Frankryk, gekanselleer nadat Franse owerhede die land se grense vir reisigers van sewe Suider-Afrikaanse lande, Botswana, Suid-Afrika, Eswatini, Lesotho, Mosambiek, Namibië en Zimbabwe, gesluit het. “Air France wag vir die voorwaardes van die Franse owerhede wat van toepassing sal wees vanaf Maandag. Bespreekte kliënte sal so gou moontlik individueel in kennis gestel word van enige veranderings,” bevestig Air France. “Air France-spanne by lughawens en kliënteverhoudingsentrums word gemobiliseer om kliënte te help wat hul reise wil verander of uitstel. As deel van die ‘Air France Protect’-maatreëls is alle Air France-kaartjies volledig veranderbaar en terugbetaalbaar tot op die dag van vertrek vir reis tot 30 Junie 2022.”